***ประเทศกูมี*** เป็นเพลงของกลุ่มแร็ปเปอร์ชาวไทย *Rap Against Dictatorship* เพลงออกจำหน่ายเมื่อวันที่ 14 ตุลาคม 2561 โดยมีเนื้อหาเกี่ยวกับสถานการณ์ทางการเมืองใน เหตุการณ์ 6 ตุลา และ 14 ตุลา ซึ่งได้รับแรงบันดาลใจจาก 2 เหตุการณ์ทางการเมืองไทย เป็นการสะท้อนปัญหาความรุนแรงในสังคมไทยและรวมไปถึงเหตุการณ์จราจลในปี 2553

มิวสิกวิดีโอ
------------

มิวสิกวิดีโอเผยแพร่ครั้งแรกบนยูทูบเมื่อวันที่ 23 ตุลาคม 2561 กำกับโดย ธีระวัฒน์ รุจินธรรม ซึ่งธีระวัฒน์ทำงานให้กับกลุ่มการเมืองหลายกลุ่ม อาทิ กลุ่มพลเมืองโต้กลับ อันเคยจัดกิจกรรมต่อต้านรัฐบาลและคณะรักษาความสงบแห่งชาติมาก่อน โดยฉากหลังของมิวสิกวิดีโอ เป็นการจำลองภาพการแขวนคอในเหตุการณ์ 6 ตุลาคม 2519 ตอนท้ายมีข้อความว่า "การแบ่งแยกประชาชนออกเป็นฝักฝ่ายคือไม้ตายของอำนาจรัฐที่ฝักใฝ่เผด็จการ เมื่อสิ่งเหล่านี้เกิดขึ้น อำนาจทั้งหมดของประชาชนจะถูกพรากจากไป ด้วยความระลึกถึง ทุกชีวิตที่ตกเป็นเหยื่อจากอาชญากรรมโดยรัฐ ทุกเหตุการณ์"

จากเนื้อหาของเพลงและมิวสิกวิดีโอที่บอกเล่าเกี่ยวกับสถานการณ์ทางการเมืองและสังคมในปัจจุบัน ทำให้เพลงได้รับความนิยมจนมียอดเข้าชมมากกว่า 3 แสนครั้งในวันแรกที่เปิดตัว และติดอันดับในไอทูนส์สโตร์ ประเทศไทย

อนึ่ง มีผู้อัปโหลดเพลงและมิวสิกวิดีโอนี้เข้าไปในระบบบล็อกเชน zcoin ทำให้เป็นไปได้ยากที่จะบล็อกเพลงนี้ ไม่ให้เข้าถึงได้จากประเทศไทย

ผลกระทบทางกฎหมาย และ กระแสวิพากษ์วิจารณ์
----------------------------------------

หลังจากที่มิวสิกวิดีโอนี้ได้เผยแพร่ออกไป เมื่อวันที่ 26 ตุลาคม พลตำรวจเอก ศรีวราห์ รังสิพราหมณกุล รองผู้บัญชาการตำรวจแห่งชาติ ได้เตรียมเชิญกลุ่มแร็ปเปอร์มาให้ปากคำ เนื่องจากอาจมีเจตนาที่จะทำให้เกิดความวุ่นวายและขัดคำสั่ง คสช. ด้านธีระวัฒน์กล่าวว่ารู้สึกเฉยๆ เพราะผลงานพูดความจริง ทีมงานไม่ได้รู้สึกตกใจอะไรมาก คงห้ามคนที่จะฟังและเชื่อไม่ได้

ต่อมาในวันที่ 29 ตุลาคม พลตำรวจเอกศรีวราห์ ได้แถลงข่าวต่อสื่อมวลชนว่า ในชั้นต้นยังไม่พบหลักฐานที่จะเอาผิดเจ้าของเพลงได้ แต่ทั้งนี้ได้สั่งการให้กองบังคับการป้องกันและปราบปรามการกระทำความผิดเกี่ยวกับอาชญากรรมและเทคโนโลยี หรือ ปอท. ตรวจสอบเนื้อหา รวมถึงเบื้องหลังการจัดทำเพลงอย่างละเอียด ส่วนกรณีที่มีสื่อหลักบางสำนัก นำเสนอข่าวบิดเบือน รวมถึงนำภาพเก่าซึ่งมีการดัดแปลงให้ผิดไปจากความเป็นจริง ไปโพสต์แชร์ผ่านเพจเฟซบุ๊ก ว่าตำรวจมีการคุมตัวผู้ต้องหา ทำให้เกิดความเข้าผิด และทำให้ตนเองได้รับความเสียหาย เสื่อมเสียชื่อเสียงนั้น ได้มอบหมายให้ทนายความร้องทุกข์กับตำรวจ ปอท. เพื่อดำเนินคดีต่อไปแล้ว

อ้างอิง
-------

1. ↑  "ประเทศกูมี". *สปอทิฟาย*. สืบค้นเมื่อ 26 ตุลาคม 2561. `{{cite web}}`: ตรวจสอบค่าวันที่ใน: `|accessdate=` (help)
2. ↑  "'ประเทศกูมี' แร็ปต้านเผด็จการ สัมภาษณ์กลุ่มแร็ปเปอร์และผู้กำกับมิวสิควิดีโอ". *ประชาไท*. 25 ตุลาคม 2561. สืบค้นเมื่อ 26 ตุลาคม 2561. `{{cite news}}`: ตรวจสอบค่าวันที่ใน: `|access-date=` (help)
3. ↑  ‘ประเทศกูมี’ ขึ้นอันดับ 1 ‘iTunes Thailand’ *ประชาชาติธุรกิจ.* สืบค้นเมื่อ 27 ตุลาคม 2561
4. ↑  "ผู้เชี่ยวชาญระบบบล็อกเชน เผย "ประเทศกูมี" ถูกอัปโหลดในรูปแบบ "ลบไม่ได้"". *PPTV*. 27 ตุลาคม 2561. สืบค้นเมื่อ 28 ตุลาคม 2561. `{{cite news}}`: ตรวจสอบค่าวันที่ใน: `|access-date=` (help)
5. ↑  "ศรีวราห์ฮึ่ม! 'แร็พประเทศกูมี' อาจขัดคำสั่ง คสช. จ่อเรียกคนทำคลิปให้ปากคำ!". *ข่าวสด*. 26 ตุลาคม 2561. สืบค้นเมื่อ 26 ตุลาคม 2561. `{{cite news}}`: ตรวจสอบค่าวันที่ใน: `|access-date=` (help)
6. ↑  "เราก็แค่…พูดความจริง! เปิดใจผู้กำกับเอ็มวีเพลงแร็พสุดฮอต #ประเทศกูมี". *ข่าวสด*. 26 ตุลาคม 2561. สืบค้นเมื่อ 28 ตุลาคม 2561. `{{cite news}}`: ตรวจสอบค่าวันที่ใน: `|access-date=` (help)
7. ↑  "ศรีวราห์ ถอยแล้ว ยอมรับไม่มีหลักฐานเอาผิด แร็พประเทศกูมี เชิญฟัง-ร้อง-แชร์ได้". *ข่าวสด*. 29 ตุลาคม 2561. สืบค้นเมื่อ 29 ตุลาคม 2561. `{{cite news}}`: ตรวจสอบค่าวันที่ใน: `|access-date=` (help)
8. ↑  ""ศรีวราห์" ไม่พบหลักฐานเอาผิด เพลงแร็ป "ประเทศกูมี" ฟัง-ร้อง และแชร์ได้". *sanook.com*. 29 ตุลาคม 2561. สืบค้นเมื่อ 29 ตุลาคม 2561. `{{cite news}}`: ตรวจสอบค่าวันที่ใน: `|access-date=` (help)